Путин Владимир и жэуапхэр
Урысей Федерацэм и Президент Путин Владимир илъэс къэс иригъэкIуэкI пресс-конференцхэм я епщыкIузанэт махуэку кIуам щыIар. Сыхьэтищым щIигъукIэ къэрал лIыщхьэм жэуап яритащ хэгъуэгу зэмылIэужьыгъуэхэм къикIа журналистхэм я упщIэхэм.
Япэ упщIэр зытеухуар ди къэралым и экономикэм и иджырей щытыкIэрати, абы щытепсэлъыхьым Путин Владимир къыхигъэщащ илъэс кIуам я мурадхэр щаубзыхум щIыдагъэмрэ газымрэ къапэкIуэну зыщыгугъамрэ ипэжыпIэкIэ ар зэрыхъуамрэ къызэрымыкIуэу зэрызэщхьэщыкIам гугъуехь куэд къызэригъэщIар.
ЩIыдагъэ баррелыр доллари 100 и уасэу бюджетыр къащтати, абы тращIыхьат макроэконо- микэри, ди хэхъуэри, къэралыр цIыхухэм зэрадэIэпыкъунури зэрыдэтIыгъынур.
АрщхьэкIэ илъэсым и кIэм бжыгъэхэр зэдгъэзэхуэжын хуей хъуащ, баррелыр доллар 50-м нэс зэрехуэхам къыхэкIыу. Илъэс къакIуэм и бюджетри абы тетщIыхьат, ауэ щIыдагъэр нэхъ пуд зэрыхъуар къэтлъытэу къэдбжыжыпхъэщ. Нэгъабэ апхуэдэ щхьэусыгъуэхэм къытхуахьащ ВВП-р проценти 3,7-кIэ зэрыдгъэмэщIар, инфляцэр процент 12,3-рэ зэрыхъуар, цIыхухэм я хэхъуэр зэрынэхъ мащIэр, инвестицэхэм проценти 5,7-рэ зэрыкIэрыхуар. Дауэ мыхъуми, урысей экономикэм кризисым и гуащIэгъуэр къызэринэкIыфащ, — жиIащ Путиным.
УФ-м и Правительствэм и лэжьыгъэм арэзы къищIрэ къимыщIрэ журналистхэр щыщIэупщIэм, ди къэралым и УнафэщIым жиIащ: «Правительствэм и лэжьыгъэмкIэ сыарэзыщ. Ауэ ар иджыри нэхъыфIыжу зэрылэжьэн хуейм шэч хэлъкъым».
ЗэфIагъэкIахэр щызэпкърихым абы къыхигъэбелджылыкIащ зыхуагъэувыжа мурадхэм я процент 35-р зэрамыгъэзэщIар. Абы къикIыр языныкъуэ министерствэхэмрэ ведомствэхэмрэ я къалэнхэм нэсу зэрыпэмылъэщырщ.
Урыс-тырку зэхущытыкIэхэр щIызэIыхьамкIэ къуаншэр тыркухэр зэрыарар, къраудыхыр Урысейм зэрикхъухьлъатэр ямыщIауэ жаIэми, цIыху щыхэкIуэдакIэ, унафэщIхэм ящыщ зэ телефонкIэ къэпсэлъэн зэрыхуеяр жиIащ Путиным.
— Иужьрейуэ Анталье лэжьыгъэ IуэхукIэ сыщыкIуам Тыркум и унафэщIхэм сахуэзащ. Ахэр Iуэху къызэрыгуэкIыу щымыт гуэрхэр ядэтIыгъыну къыдэлъэIуати, арэзы дытехъуат. Апхуэдэ зэхущытыкIэ ди зэхуаку дэлъу, а къэхъуам хуэдэ пщIэн хуейтэкъым. Сыт абыкIэ къахэхъуар? Сыт я мурадар? ДыкъыщIэпхъуэжыну, Сирием и Iуэху зедмыхуэжыну я гугъауэ пIэрэ? Хьэуэ, Урысейр апхуэдэ къэралкъым. Мы Iуэхум ещанэ лъэныкъуи хэтынкIэ зэрыхъунур гурыIуэгъуэщ. Дауэ мыхъуми, абыхэм цIыху куэд гугъуехьхэм пэщIагъэуващ, — жиIащ Путиным.
Мысырым зыгъэпсэхуакIуэ кIуэхэр зыгъэпIейтей упщIэт абы кхъухьлъатэ зэрамыгъэкIуэжыр.
— Мысырым кхъухьлъатэ щIэдмыгъэкIуэжыр а къэралым и унафэщIхэм дзыхь яхуэдмыщIу, политикэм тетщIыхьауэ аракъым. АтIэ ди цIыхухэм я гъащIэр зэрытхъумэ- нум дыхущIэкъуу аркъудейщ. Къыхэбгъэщмэ, Мысырым и президентыр терроризмэм пэщIэтщ хахуэу, лIыгъэ хэлъу. Ауэ а псоми зэман текIуэдэнущ. ЛъэныкъуитIми шынагъуэншагъэр и кIэм нэсу къызэдгъэпэщыфу зэрызэтедублэу, гъуэгур зэIутхыжынущ, — жиIащ Путиным.
Президентым жэуап яритащ Украинэм, Куржым зэрыхущытым, ди экономикэм зиужьын папщIэ щIапхъэхэм, нэгъуэщIхэми ятеухуауэ журналистхэм кърата упщIэхэм.
НэщIэпыджэ Замирэ.
